
COMUNICAT DE PRESĂ
Referitor la articolele apărute în mass-media cu privire la obligarea ANRE la plata unor despăgubiri companiei GDF Suez Energy România SRL, facem următoarele precizări:
Prin sențința civilă nr. 1173/24.04.2015, pronunțată în dosarul nr. 3874/2/2011, Curtea de Apel București a dispus următoarele: Respinge capetele de cerere privind obligarea A.N.R.E. la publicarea valorii actualizate a sumei fixe unitare pentru acoperirea costurilor de achiziţie a gazelor naturale şi obligarea ANRE la emiterea unui ordin pentru aprobarea preţurilor finale reglementate aplicabile de către G.S.E.R., pentru furnizarea reglementată de gaz natural, ca fiind rămase fără obiect. Admite în parte acţiunea. Obligă pârâta la plata către reclamantă a sumei de 291.39 mil. lei, reprezentând contravaloarea prejudiciului cauzat acesteia până la data de 31.12.2010.

Potrivit dreptului administrativ, cererea de despăgubire pentru vătămarea produsă prin emiterea unui act administrativ nelegal, formulată în temeiul art. 19 din Legea 554/2004, este condiționată de îndeplinirea cumulativă a următoarelor condiții: existenta unui act administrativ nelegal anulat de instanță, producerea unui prejudiciu și dovedirea legăturii de cauzalitate între actul administrativ nelegal și prejudiciul suferit de reclamant. În lipsa unui act administrativ constatat nelegal de către instanța de judecată, răspunderea patrimonială a autorității publice nu poate fi angajată. 
La data prezentului comunicat, sentința civilă menționată nu a fost redactată, prin urmare nu cunoaștem considerentele pentru care instanța de judecată, deși a respins capetele principale de cerere ca fiind rămase fără obiect, a admis, totuși, capătul subsidiar privind obligarea ANRE la plata unor despăgubiri. 

ANRE consideră că, prin Ordinele nr. 31/2012 și nr. 22/2014 de aprobare a prețurilor reglementate prin care au fost majorate prețurile finale reglementate, societatea GDF Suez și-a recuperat costurile realizate și neacoperite prin prețurile practicate și la care se referă instanța de judecată. 

În momentul comunicării sentinței civile nr. 1173/24.04.2015, ANRE va formula recurs împotriva acestei hotărâri.
Direcţia comunicare, cooperare şi relaţia cu Parlamentul

